“Valyutani tartibga solish toʻgʻrisida”gi Oʻzbekiston Respublikasi Qonuniga oʻzgartishlar va qoʻshimchalar kiritish haqida
(law, 2019-10-23)

1. Ushbu Qonunning maqsadi
Ushbu Qonunning maqsadi Oʻzbekiston Respublikasi hududida valyuta operatsiyalarini amalga oshirish sohasidagi munosabatlarni tartibga solishdan iborat.

2. Valyutani tartibga solish toʻgʻrisidagi qonun hujjatlari
Valyutani tartibga solish toʻgʻrisidagi qonun hujjatlari ushbu Qonun va boshqa qonun hujjatlaridan iboratdir. Agar Oʻzbekiston Respublikasining xalqaro shartnomasida Oʻzbekiston Respublikasining valyutani tartibga solish toʻgʻrisidagi qonun hujjatlarida nazarda tutilganidan boshqacha qoidalar belgilangan boʻlsa, xalqaro shartnoma qoidalari qoʻllaniladi.

3. Valyuta boyliklari
Chet el valyutasi, chet el valyutasidagi qimmatli qogʻozlar, chet el valyutasidagi toʻlov hujjatlari va sof quyma oltin valyuta boyliklari hisoblanadi. Chet el valyutasi muomalada boʻlgan hamda xorijiy davlatda qonuniy toʻlov vositasi hisoblangan banknotlar, xazina biletlari va tangalar koʻrinishidagi chet el pul belgilari, muomaladan chiqarilgan yoki chiqarilayotgan hamda xuddi shu xorijiy davlatning pul belgilariga almashtirilishi lozim boʻlgan chet el pul belgilari, shuningdek hisobvaraqlarda va omonatlarda boʻlgan xorijiy davlatlarning pul birliklaridagi hamda xalqaro pul yoki hisob-kitob birliklaridagi mablagʻlardir. Chet el valyutasidagi qimmatli qogʻozlar “Qimmatli qogʻozlar bozori toʻgʻrisida”gi Oʻzbekiston Respublikasi Qonuni yoki xorijiy davlatlarning qonun hujjatlariga muvofiq qimmatli qogʻozlar jumlasiga kiritilgan, qiymati chet el valyutasida ifodalangan pul hujjatlaridir.

4. Oʻzbekiston Respublikasining rezidentlari
Oʻzbekiston Respublikasining rezidentlari (bundan buyon matnda rezidentlar deb yuritiladi) quyidagilardir: Oʻzbekiston Respublikasining fuqarolari; Oʻzbekiston Respublikasida doimiy yashash joyi boʻlgan chet el fuqarolari va fuqaroligi boʻlmagan shaxslar; Oʻzbekiston Respublikasining hududida roʻyxatdan oʻtgan yuridik shaxslar; Oʻzbekiston Respublikasining immunitet va diplomatik imtiyozlardan foydalanadigan xorijdagi diplomatiya hamda boshqa vakolatxonalari, shuningdek Oʻzbekiston Respublikasi tashkilotlarining chet eldagi, xoʻjalik yoki boshqa tijorat faoliyati bilan shugʻullanmaydigan vakolatxonalari.

5. Oʻzbekiston Respublikasining norezidentlari
Oʻzbekiston Respublikasining norezidentlari (bundan buyon matnda norezidentlar deb yuritiladi) deyilganda ushbu Qonunning 4-moddasiga muvofiq rezidentlar jumlasiga kirmaydigan shaxslar tushuniladi.

6. Valyuta operatsiyalari
Valyuta operatsiyalariga quyidagilar kiradi: valyuta boyliklariga boʻlgan mulk huquqining va boshqa huquqlarning oʻzga shaxsga oʻtishi hamda valyuta boyliklarini toʻlov vositasi sifatida ishlatish bilan bogʻliq operatsiyalar; valyuta boyliklarini Oʻzbekiston Respublikasida olib kirish va joʻnatish, shuningdek Oʻzbekiston Respublikasidan olib chiqish va joʻnatish; xalqaro pul joʻnatmalarini amalga oshirish; rezidentlar va norezidentlar oʻrtasida milliy valyutadagi operatsiyalar. Valyuta operatsiyalari joriy xalqaro operatsiyalarga hamda kapital harakati bilan bogʻliq valyuta operatsiyalariga boʻlinadi. Oʻzbekiston Respublikasi hududida sof quyma oltin muomalasi tartibi qonun hujjatlari bilan belgilanadi.

7. Joriy xalqaro operatsiyalar
Joriy xalqaro operatsiyalarga quyidagilar kiradi: tashqi savdo, boshqa joriy faoliyat olib borilishi, shu jumladan xizmatlar koʻrsatilishi munosabati bilan, shuningdek odatdagi qisqa muddatli bank va kredit mexanizmlari ishlashi munosabati bilan toʻlanishi zarur barcha toʻlovlar; foizlar va boshqa daromadlar koʻrinishida, shu jumladan bank omonatlari, kreditlar hamda lizing boʻyicha olinadigan foizlar va boshqa daromadlar shaklida, shuningdek boshqa investitsiyalardan olinadigan sof daromad shaklida toʻlanishi zarur toʻlovlar; kreditlarni, qarzlarni uzish uchun yoki toʻgʻridan toʻgʻri investitsiyalar amortizatsiyasi uchun maqbul summalarni toʻlash; savdo bilan bogʻliq boʻlmagan pul joʻnatmalarining maqbul summalari. Savdo bilan bogʻliq boʻlmagan pul joʻnatmalariga quyidagilar kiradi: ish haqi, stipendiyalar, pensiyalar, alimentlar toʻlash; xodimlarni Oʻzbekiston Respublikasidan tashqariga xizmat safariga yuborish bilan bogʻliq xarajatlarni toʻlash; taʼlim va davolanish uchun haq toʻlash; Oʻzbekiston Respublikasining xorijiy davlatlardagi diplomatiya va boshqa vakolatxonalari, shuningdek Oʻzbekiston Respublikasining davlatlararo yoki hukumatlararo tashkilotlar huzuridagi doimiy vakolatxonalari taʼminoti uchun haq toʻlash; notarial va tergov harakatlari bilan bogʻliq toʻlovlar, shuningdek bunday harakatlarni amalga oshirish va ishlarni sudlarda koʻrish munosabati bilan davlat boji toʻlash; sudning, arbitrajning, shuningdek tergov va boshqa huquqni muhofaza qiluvchi organlarning qarorlari asosida pul mablagʻlari toʻlash; xalqaro kongresslar, simpoziumlar, konferensiyalarda, sport va madaniy tadbirlarda, shuningdek boshqa xalqaro uchrashuvlar, koʻrgazmalar va yarmarkalarda ishtirok etganlik uchun toʻlovlar, investitsiya bilan bogʻliq va moddiy xarajatlar bundan mustasno; dafn qilish bilan bogʻliq toʻlovlar; mualliflik haqini toʻlash, patent bojlarini toʻlash va intellektual mulk sohasidagi litsenziya shartnomalarining majburiyatlari boʻyicha haq toʻlash; xalqaro notijorat tashkilotlariga badallar; Oʻzbekiston Respublikasi Markaziy banki tomonidan belgilanadigan boshqa operatsiyalar. Joriy xalqaro operatsiyalar va chet el valyutasini ular bilan bogʻliq holda sotib olish yoki sotish cheklovlarsiz amalga oshiriladi.

8. Kapital harakati bilan bogʻliq valyuta operatsiyalari
Kapital harakati bilan bogʻliq valyuta operatsiyalariga joriy xalqaro operatsiyalar hisoblanmaydigan barcha operatsiyalar, shu jumladan: investitsiya faoliyatini amalga oshirish; kreditlar olish va berish, lizing operatsiyalarini amalga oshirish; koʻchmas mulkni sotib olish va sotish; xorijiy davlatlardan mablagʻlarni hisobvaraqlar va omonatlarga jalb etish hamda xorijiy davlatlarda mablagʻlarni hisobvaraqlar va omonatlarga joylashtirish kiradi. Oʻzbekiston Respublikasiga toʻgʻridan toʻgʻri xorijiy investitsiyalarni jalb etish va ularni repatriatsiya qilish, shuningdek toʻgʻridan toʻgʻri xorijiy investitsiyalarni amalga oshirish munosabati bilan olingan huquqlardan foydalanish cheklovlarsiz amalga oshiriladi. Oʻzbekiston Respublikasining diplomatiya va boshqa vakolatxonalari ehtiyojlari uchun Oʻzbekiston Respublikasidan tashqarida koʻchmas mulk obyektlarini olish va ularni koʻrish boʻyicha kapital harakati bilan bogʻliq valyuta operatsiyalari Oʻzbekiston Respublikasi Vazirlar Mahkamasi qaroriga binoan amalga oshiriladi. Oʻzbekiston Respublikasi hududida norezidentlar tomonidan koʻchmas mulkni olish va sotish tartibi Oʻzbekiston Respublikasi Vazirlar Mahkamasi tomonidan belgilanadi. Oʻzbekiston Respublikasi hududida chet el valyutasidagi qimmatli qogʻozlar muomalasi, rezidentlar tomonidan chet el valyutasidagi qimmatli qogʻozlar sotib olinishi, shuningdek rezidentlar chiqargan qimmatli qogʻozlarning norezidentlar tomonidan sotib olinishi tartibi qimmatli qogʻozlar bozorini tartibga solish boʻyicha vakolatli davlat organi tomonidan Oʻzbekiston Respublikasi Markaziy banki bilan birgalikda belgilanadi, Oʻzbekiston Respublikasi Vazirlar Mahkamasi tomonidan belgilangan hollar bundan mustasno. Ushbu moddaning ikkinchi — beshinchi qismlarida nazarda tutilmagan kapital harakati bilan bogʻliq valyuta operatsiyalari rezidentlar tomonidan Oʻzbekiston Respublikasi Markaziy banki belgilaydigan tartibda amalga oshiriladi.

9. Chet el valyutasi bilan bogʻliq boʻlgan hosila moliyaviy vositalar
Chet el valyutasi bilan bogʻliq boʻlgan hosila moliyaviy vositalar (valyuta derivativlari) chet el valyutasi oldi-sotdisi boʻyicha shartnomalar boʻlib, ularda belgilangan majburiyatlar muayyan muddat oʻtgach yoki chet el valyutasining qiymatiga yoxud uning kursi oʻzgarishiga bogʻliq ravishda bajarilishi mumkin. Chet el valyutasi bilan bogʻliq boʻlgan hosila moliyaviy vositalar boʻyicha operatsiyalar: vakolatli banklar tomonidan oʻzaro yoki chet el banklari bilan cheklovlarsiz, ochiq valyuta mavqeyi limiti doirasida; agar shartnoma tuzish joriy xalqaro operatsiyalarni oʻtkazish bilan bogʻliq boʻlsa, banklarning mijozlari tomonidan vakolatli banklar orqali amalga oshiriladi.

10. Oʻzbekiston Respublikasining valyutani tartibga soluvchi davlat organi
Oʻzbekiston Respublikasi Markaziy banki Oʻzbekiston Respublikasida valyutani tartibga soluvchi davlat organidir. Valyutani tartibga soluvchi davlat organi oʻz vakolatlari doirasida: Oʻzbekiston Respublikasida chet el valyutasining hamda chet el valyutasidagi toʻlov hujjatlarining muomalasi tartibini belgilaydi; milliy valyutaning chet el valyutasiga nisbatan kursini aniqlash mexanizmini belgilaydi; Oʻzbekiston Respublikasi hududidagi banklarda norezidentlar tomonidan milliy valyutada hamda rezidentlar va norezidentlar tomonidan chet el valyutasida hisobvaraqlar ochish va ularni yuritish tartibini belgilaydi; rezidentlar va norezidentlar tomonidan Oʻzbekiston Respublikasi hududida milliy valyutada chet el valyutasini sotib olish va sotish tartibini belgilaydi; Oʻzbekiston Respublikasida va undan tashqarida barcha turdagi valyuta operatsiyalarini amalga oshiradi; chet el valyutasida operatsiyalarni amalga oshirish uchun banklarga litsenziyalar berishning umumiy qoidalarini belgilaydi, bunday litsenziyalarni beradi va chaqirib oladi, shuningdek banklar faoliyatini nazorat qiladi va tartibga solib turadi; valyuta birjasi faoliyatini amalga oshirish huquqini olish uchun litsenziyalash tartibini belgilaydi; joriy xalqaro operatsiyalarni amalga oshirish bilan bogʻliq boʻlgan odatdagi qisqa muddatli bank va kredit mexanizmlari muddatining chegarasini belgilaydi; kreditlarni, qarzlarni uzish uchun yoki toʻgʻridan toʻgʻri investitsiyalar amortizatsiyasi uchun toʻlovlarning maqbul summalari miqdorini belgilaydi; chet el valyutasi bilan bogʻliq boʻlgan hosila moliyaviy vositalar bilan operatsiyalar oʻtkazish tartibini belgilaydi; kapital harakati bilan bogʻliq ayrim valyuta operatsiyalarini amalga oshirish tartibini belgilaydi; vakolatli banklar reyestrini yuritadi va eʼlon qiladi; vakolatli banklar uchun ochiq valyuta mavqeyi limitlarini belgilaydi; qabul qilingan xalqaro standartlarga muvofiq valyuta operatsiyalari statistikasini tayyorlaydi va eʼlon qiladi; chet el valyutasidagi tushumning bir qismini rezidentlar tomonidan majburiy tarzda sotishning miqdori va tartibini belgilaydi; valyutani tartibga solish masalalari boʻyicha barcha yuridik va jismoniy shaxslar bajarishi majburiy boʻlgan normativ hujjatlar qabul qiladi, shuningdek qonun hujjatlariga muvofiq boshqa vakolatlarni amalga oshiradi.

11. Vakolatli banklar
Chet el valyutasida operatsiyalarni amalga oshirish uchun litsenziyaga ega boʻlgan banklar vakolatli banklardir. Vakolatli banklar: Oʻzbekiston Respublikasi hududida ochiq valyuta mavqeyi limiti doirasida chet el valyutasini sotib olish va sotish boʻyicha, shu jumladan hosila moliyaviy vositalar asosida chet el valyutasini sotib olish va sotish boʻyicha bevosita oʻzaro, oʻz mijozlari bilan hamda valyuta birjalari orqali, shuningdek xalqaro bozorlarda operatsiyalarni amalga oshirishga; Oʻzbekiston Respublikasining banklarida va chet el banklarida vakillik hisobvaraqlariga hamda boshqa hisobvaraqlarga ega boʻlishga; naqd chet el valyutasini hamda chet el valyutasidagi toʻlov hujjatlarini jismoniy shaxslardan sotib olish va ularga sotish operatsiyalarini amalga oshirish uchun ayirboshlash shoxobchalarini ochishga haqlidir. Vakolatli banklar qonun hujjatlariga muvofiq boshqa huquqlarga ham ega boʻlishi mumkin.

12. Valyuta operatsiyalarini amalga oshirishga doir cheklovlar
Valyuta operatsiyalarini amalga oshirishga doir cheklovlar jinoiy faoliyatdan olingan daromadlarni legallashtirishga, terrorizmni moliyalashtirishga va ommaviy qirgʻin qurolini tarqatishni moliyalashtirishga qarshi kurashish maqsadida belgilanishi mumkin. Oʻzbekiston Respublikasi Markaziy banki iqtisodiy xavfsizlikka tahdid yuzaga kelganda valyuta operatsiyalarini amalga oshirishni vaqtincha toʻxtatib qoʻyishga yoki ularga doir cheklovlar joriy etishga haqli.

13. Jismoniy shaxslarning valyuta boyliklari va ulardan foydalanilishi
Jismoniy shaxslar: oʻz mulkida Oʻzbekiston Respublikasiga olib kirilgan, oʻtkazilgan yoki joʻnatilgan, Oʻzbekiston Respublikasida olingan yoki sotib olingan valyuta boyliklariga ega boʻlishga; vakolatli banklarda va ularning filiallarida chet el valyutasida hisobvaraqlar ochish hamda omonatlar qoʻyishga; bank hisobvaraqlarini ochgan holda yoki bunday hisobvaraqlarni ochmay turib xalqaro pul joʻnatmalarini amalga oshirishga; valyuta boyliklarini qonun hujjatlarida belgilangan tartibda Oʻzbekiston Respublikasiga oʻtkazish, olib kirish va joʻnatishga, shuningdek Oʻzbekiston Respublikasidan oʻtkazish, olib chiqish va joʻnatishga; valyuta boyliklaridan qonun hujjatlariga muvofiq mustaqil ravishda foydalanishga; qonun hujjatlariga muvofiq boshqa huquqlarga ham ega boʻlishga haqli.

14. Oʻzbekiston Respublikasi hududida chet el valyutasini sotib olish va sotish
Oʻzbekiston Respublikasi hududida chet el valyutasini sotib olish va sotish: yuridik shaxslar tomonidan vakolatli banklar orqali; jismoniy shaxslar tomonidan vakolatli banklar, ularning filiallari va ayirboshlash shoxobchalari orqali amalga oshiriladi.

15. Milliy valyutaning chet el valyutasiga nisbatan kursi
Oʻzbekiston Respublikasi hududida chet el valyutasini sotib olish va sotish boʻyicha operatsiyalar milliy valyutaning chet el valyutasiga nisbatan chet el valyutasiga boʻlgan talab hamda taklifning joriy nisbati asosida shakllanadigan almashuv kursi boʻyicha amalga oshiriladi. Oʻzbekiston Respublikasi Markaziy banki valyuta operatsiyalari boʻyicha buxgalteriya hisobi, statistika hisoboti hamda boshqa hisobot maqsadlari uchun, shuningdek Oʻzbekiston Respublikasi hududida bojxona va boshqa majburiy toʻlovlarni hisoblash uchun milliy valyutaning chet el valyutasiga nisbatan kursini muntazam ravishda belgilab boradi.

16. Rezidentlarning hisobvaraqlari
Rezidentlar Oʻzbekiston Respublikasi hududidagi vakolatli banklarda Oʻzbekiston Respublikasi Markaziy banki tomonidan belgilangan tartibda chet el valyutasida hisobvaraqlar ochishlari mumkin. Rezident yuridik shaxslarning chet el valyutasidagi mablagʻlari Oʻzbekiston Respublikasi hududidagi vakolatli banklardagi valyuta hisobvaraqlarida saqlanadi va ular tomonidan qonun hujjatlariga muvofiq mustaqil ravishda foydalaniladi. Rezident yuridik shaxslar tomonidan olinadigan chet el valyutasi, shu jumladan tovarlar (ishlar, xizmatlar) eksportidan olingan valyuta tushumi, agar Oʻzbekiston Respublikasi Markaziy banki boshqacha qoida belgilagan boʻlmasa, ularning vakolatli banklardagi hisobvaraqlariga oʻtkazilishi shart. Rezident yuridik shaxslar Oʻzbekiston Respublikasidan tashqaridagi banklarda Oʻzbekiston Respublikasi Vazirlar Mahkamasi tomonidan belgilangan tartibda berilgan Oʻzbekiston Respublikasi Markaziy bankining ruxsatnomasi mavjud boʻlgan taqdirda milliy valyutada va chet el valyutasida hisobvaraqlar ochishga hamda ulardan foydalanishga haqlidir. Oʻzbekiston Respublikasining rezident jismoniy shaxslari, diplomatiya va boshqa vakolatxonalari, shuningdek Oʻzbekiston Respublikasi tashkilotlarining chet eldagi, xoʻjalik yoki boshqa tijorat faoliyati bilan shugʻullanmaydigan vakolatxonalari Oʻzbekiston Respublikasidan tashqarida hisobvaraqlar ochishiga hamda bu hisobvaraqlardan foydalanishiga ularning faqat xorijda boʻlishi va faoliyat koʻrsatishi davrida yoʻl qoʻyiladi. Ularning chet elda boʻlishi yoki faoliyat koʻrsatishi tugagach, hisobvaraqlar yopilishi lozim, hisobvaraqlardagi mablagʻlarning qoldiqlari esa Oʻzbekiston Respublikasiga oʻtkaziladi.

17. Oʻzbekiston Respublikasi hududida norezidentlarning hisobvaraqlari
Oʻzbekiston Respublikasida vaqtincha turgan norezident jismoniy shaxslar, immunitet hamda diplomatik imtiyozlardan foydalanadigan chet el diplomatiya va boshqa rasmiy vakolatxonalari, xalqaro tashkilotlar hamda ularning filiallari, shuningdek xorijiy tashkilotlarning Oʻzbekiston Respublikasida xoʻjalik yoki boshqa tijorat faoliyati bilan shugʻullanmaydigan vakolatxonalari Oʻzbekiston Respublikasi hududidagi vakolatli banklarda milliy valyutada va chet el valyutasida hisobvaraqlar ochishga hamda ulardan foydalanishga haqlidir. Vakolatli banklarning vakillari boʻlgan chet el banklari vakolatli banklarda milliy valyutada va chet el valyutasida vakillik hisobvaraqlari hamda boshqa hisobvaraqlar ochish huquqiga ega.

18. Oʻzbekiston Respublikasi hududida chet el valyutasida hisob-kitoblar va toʻlovlar
Oʻzbekiston Respublikasi hududida barcha hisob-kitoblar va toʻlovlar milliy valyutada amalga oshiriladi, ushbu moddaning ikkinchi qismida nazarda tutilgan hollar bundan mustasno. Oʻzbekiston Respublikasi hududida hisob-kitoblar va toʻlovlarni chet el valyutasida amalga oshirishga quyidagi hollarda yoʻl qoʻyiladi: qonun hujjatlarida belgilangan tartibda kreditlarni olish va qaytarishda; vakolatli banklardagi omonatlarga pul mablagʻlari qoʻyishda, omonatlar boʻyicha foizlar toʻlashda; bankning chet el valyutasidagi operatsiyalar boʻyicha vositachilik haqini undirishda; chet el valyutasida ifodalangan bank kafolatlarini berish va ular yuzasidan toʻlovlarni amalga oshirishda; vakolatli banklar, ularning filiallari va ayirboshlash shoxobchalari orqali chet el valyutasini sotib olish va sotishda; yuridik shaxslarning ustav fondiga (ustav kapitaliga) qonun hujjatlarida belgilangan tartibda valyuta boyliklarini kiritishda; xayriya maqsadlarida amalga oshiriladigan operatsiyalarda; meros huquqi boʻyicha valyuta boyliklarini olishda; bojsiz savdo doʻkonlaridagi hisob-kitoblar, shuningdek xalqaro yoʻnalishlarda tashishda transport vositalarining qatnov yoʻllarida yoʻlovchilarga tovarlar sotish va xizmatlar koʻrsatishdagi hisob-kitoblar bilan bogʻliq operatsiyalarda; norezidentlar bilan tovarlarni boshqaga oʻtkazish, ishlar bajarish, xizmatlar koʻrsatish, axborotni, intellektual faoliyat natijalarini, shu jumladan ularga boʻlgan mutlaq huquqlarni boshqaga oʻtkazish toʻgʻrisida shartnomalar tuzish va ularni bajarish bilan bogʻliq xizmatlar komissionyerlar (agentlar) tomonidan koʻrsatilayotganda komissionyerlar (agentlar) va komitentlar (prinsipallar) oʻrtasida amalga oshiriladigan operatsiyalarda; Oʻzbekiston Respublikasidan olib chiqilayotgan yoki Oʻzbekiston Respublikasiga olib kirilayotgan yukning tranziti, uni tashish bilan bogʻliq xizmatlar ekspeditor, tashuvchi va fraxtchi tomonidan koʻrsatilayotganda transport ekspeditsiyasi, tashish hamda charter (fraxtlash) shartnomalari boʻyicha operatsiyalarda; qimmatli qogʻozlarni qonun hujjatlarida nazarda tutilgan hollarda sotib olish va sotishda; rezidentlar tomonidan rezidentlar hamda norezidentlardan plastik toʻlov va kredit kartochkalari boʻyicha toʻlovlarni qabul qilishda; qonun hujjatlarida belgilangan tartibda sugʻurta va qayta sugʻurta shartnomalari boʻyicha oʻzaro hisob-kitoblarni amalga oshirishda; qonun hujjatlarida belgilangan boshqa hollarda.

19. Naqd chet el valyutasi va milliy valyutani olib kirish hamda olib chiqish
Jismoniy shaxslarning Oʻzbekiston Respublikasi hududiga naqd chet el valyutasini olib kirishi cheklovlarsiz amalga oshiriladi. Rezident jismoniy shaxslar naqd chet el valyutasini olib chiqish huquqini tasdiqlovchi hujjatlarni koʻrsatmasdan qonun hujjatlarida belgilangan miqdordagi naqd chet el valyutasini Oʻzbekiston Respublikasidan bir yoʻla olib chiqishlari mumkin. Qonun hujjatlarida belgilangan miqdordan ortiq boʻlgan naqd chet el valyutasining rezident jismoniy shaxslar tomonidan olib chiqilishi ularda Oʻzbekiston Respublikasi Markaziy banki yoki vakolatli banklar tomonidan beriladigan, Oʻzbekiston Respublikasidan naqd chet el valyutasini olib chiqish huquqini tasdiqlovchi hujjatlar boʻlgan taqdirda amalga oshiriladi. Norezident jismoniy shaxslar: bojxona deklaratsiyasiga muvofiq olib kirilgan naqd chet el valyutasi miqdoridagi nakd chet el valyutasini; Oʻzbekiston Respublikasi Markaziy banki va vakolatli banklar tomonidan beriladigan, ularning naqd chet el valyutasini olib chiqish huquqini tasdiqlovchi hujjatlar boʻlgan taqdirda esa olib kirilgan naqd chet el valyutasidan koʻp boʻlgan miqdordagi naqd chet el valyutasini Oʻzbekiston Respublikasidan bir yoʻla olib chiqishlari mumkin. Rezident hamda norezident yuridik shaxslar tomonidan naqd chet el valyutasi va milliy valyutani olib kirish hamda olib chiqish boʻyicha operatsiyalarni amalga oshirish taqiqlanadi, Oʻzbekiston Respublikasi Markaziy banki va vakolatli banklar bundan mustasno. Vakolatli banklar tomonidan naqd chet el valyutasi va milliy valyutani olib kirish hamda olib chiqish Oʻzbekiston Respublikasi Markaziy bankining ruxsatnomasi boʻlgan taqdirda amalga oshiriladi. Rezident va norezident jismoniy shaxslarning naqd milliy valyutani olib kirishi hamda olib chiqishi qonun hujjatlarida belgilangan tartibda amalga oshiriladi.

20. Valyutani nazorat qiluvchi organlar
Oʻzbekiston Respublikasi Markaziy banki, Hisob palatasi, Moliya vazirligi, Davlat soliq qoʻmitasi va Davlat bojxona qoʻmitasi Oʻzbekiston Respublikasida valyutani nazorat qiluvchi organlardir. Oʻzbekiston Respublikasida rezidentlar va norezidentlar tomonidan amalga oshirilayotgan valyuta operatsiyalarining qonun hujjatlariga muvofiqligini valyutani nazorat qiluvchi organlar oʻz vakolatlari doirasida belgilangan tartibda nazorat qiladilar.

21. Valyuta operatsiyalari boʻyicha hisobot
Valyuta operatsiyalari boʻyicha hisobot taqdim etish tartibini, hisobotning turlari, shakli va uni taqdim etish muddatlarini Oʻzbekiston Respublikasi Markaziy banki valyutani nazorat qiluvchi boshqa organlar bilan birgalikda ularning oʻz vakolatlari doirasida belgilaydi. Norezidentlarning valyuta operatsiyalari boʻyicha hisobot taqdim etishiga doir talablar valyuta operatsiyalarining faqat Oʻzbekiston Respublikasi hududida amalga oshirilgan qismiga nisbatan belgilanishi mumkin. Jismoniy shaxslar chet el valyutasini sotib olish va sotish boʻyicha hisobot taqdim etmaydilar.

22. Nizolarni hal qilish
Valyuta operatsiyalarini amalga oshirish sohasidagi nizolar qonun hujjatlarida belgilangan tartibda hal qilinadi.

23. Valyutani tartibga solish toʻgʻrisidagi qonun hujjatlarini buzganlik uchun javobgarlik
Valyutani tartibga solish toʻgʻrisidagi qonun hujjatlarini buzganlikda aybdor shaxslar belgilangan tartibda javobgar boʻladilar.